
Soft power és országimázsépítés A1/A2-es svéd nyelvkönyvekben: a Svenska Utifrån és a Rivstart tankönyvcsaládok 1991-2014 között

Élő nyelvről nehéz úgy nyelvkönyvet írni, hogy az adott országról vagy országokról, ahol beszélik, ne essen szó, mégis alulkutatott téma a nyelvkönyvek kultúraközvetítő szerepe, még svéd kontextusban is, pedig Svédország kiemelt figyelmet fordít arra, milyennek látja őt a világ többi része. Olyannyira, hogy évtizedek óta külön állami szervet működtetnek a Svédországról alkotott nemzetközi kép figyelemmel kísérésére. Dolgozatom négy, kezdőknek szánt, a magyar felsőoktatásban használt svéd nyelvkönyvben vizsgálja a soft power és az országimázsépítés megjelenését. Rajtuk kívül vizsgálat tárgya még a Svédországgal kapcsolatos értékek, mint a nemek közti- és társadalmi egyenlőség, befogadás és diverzitás reprezentációja is.
A bevezetőből kiderül, hogy bár a svéd a ritkábban tanult és kevésbé ismert nyelvek közé tartozik, már több mint száz éve lehet egyetemi keretek közt tanulni Magyarországon, csak minimális információ áll rendelkezésünkre arról, hogy a lektorok milyen anyagokból tanítottak, illetve a svéd nyelvi készségek mellett mennyi kulturális ismeretet szereztek a hallgatók. A célkitűzések és a módszertan ismertetése után rátérek az elméleti háttér bemutatására, amiben tisztázom a kutatás kulcsfogalmait. Ezt követően a tartalomelemzéssel végzett vizsgálat következik, melynek eredményei az előzetes hipotéziseim többségét igazolta. A dolgozatot végül egy összegzés, és egy lehetséges jövőbeli kutatásokra való rövid kitekintés zárja.



